Man hof toe sodat hy kan ‘jonger wees’Emile Ratelband. Foto: Facebook ŉ Nederlandse pensioenaris het hom tot die hof gewend om sy ouderdom en geboortesertifikaat wetlik te laat verander. Emile Ratelband van Arnhem, suidoos van Amsterdam, is op 11 Maart 1949 gebore en dus nou 69 jaar oud. Hy meen egter dat ouderdom “buigsaam” is en dat hy voel asof hy in sy 40’s is. Daarom dring Ratelband nou daarop aan dat sy geboortesertifikaat verander word. Hoewel dit vergesog mag klink, vergelyk Ratelband sy versoek met dié van mense wat geslagsveranderinge ondergaan of hul name laat verander. Hy laat hom ook nie van stryk bring deur kritiek dat sy vergelyking aanstootlik is vir transgender mense – wie se mediese behoeftes deur die Amerikaanse Mediese Vereniging erken word – nie. Hy hou vol dit kom alles neer op vrye wil. “Deesdae, in Europa en in die VSA, is ons vry mense,” het hy in ŉ onderhoud aan The Washington Post gesê. “Ons kan ons eie besluite neem as ons ons name of geslag wil laat verander. So, ek wil my ouderdom verander. My gevoel oor my liggaam en verstand is dat ek ongeveer 40 of 45 jaar oud is.” Ratelband meen om in sy 40’s te wees, sal sy lewe baie verbeter. Hy sê dit sal eerstens sy romantiese moontlikhede ŉ hupstoot gee. “As jy 69 jaar oud is op Tinder, is jy te oud,” verduidelik hy. Die pensioenaris het sewe kinders, maar het nie tans ŉ lewensmaat nie. Sy vriende het hom aangeraai om sy ouderdom op afspraak-apps jonger te maak. “Maar ek wil nie lieg nie. As jy eers lieg, moet jy alles onthou wat jy sê.” Emile Ratelband. Foto: Facebook Ratelband sê ŉ jeugdiger ouderdom sal ook vir hom meer projekte in sy werk as lewensafrigter en motiveringspreker besorg. Hy sê wanneer potensiële kliënte agterkom hoe oud hy is, vra hulle hom of hy “die taal van die jeug kan praat”. Hoewel hy hulle verseker hy verstaan die jeug goed, is hulle skepties omdat hulle eerder op jonger mense “wat in die fleur van hul lewe is” vertrou. Hy sê hy verseker hulle altyd dat hy meer ervare, veel wyser en meer ingelig is, maar hy dink daardie eienskappe is moontlik nie genoeg nie. Ratelband sê hy wíl jonger wees en het die fisieke fiksheid om daarby te pas. Hy voer ook aan sy visie is steeds goed, sy bloeddruk laag en sy verstandelike gesondheid onverbeterlik. Hoewel mense aanvanklik gelag het vir sy planne, het hy baie nou van sy standpunt oortuig. “Dit is ŉ Amerikaanse denkwyse. Hoekom kan ek nie my ouderdom verander as ek wil nie? Jy moet jouself uitdaag. As jy dink jy kan een meter ver spring – wel, ek wil nou 20 meter ver spring. As jy dink jy kan 100 000 per maand verdien – wel, ek wil 120 000 verdien.” Hy het gesê mense wil nie vertel word hoe om te lewe en wat om te glo nie. Hy het ook aan die hof gesê hy is bereid om sy pensioen op te offer indien sy ouderdom verlaag word. Die hof sal na verwagting oor vier weke oor Ratelband se aansoek beslis.